Atsɛɔ hei ni Yehowa Odasefoi jɛɔ amɛtoɔ nibii ahe gbɛjianɔ koni amɛnyɛ amɛtsu shiɛmɔ nitsumɔ lɛ akɛ, Betel. Hei nɛɛ nɔŋŋ ajɛɔ akwɛɔ nitsumɔ nɛɛ nɔ. Gbɛ́i Betel lɛ sa waa, ejaakɛ Hebri wiemɔ Betel lɛ shishi ji, “Nyɔŋmɔ Shĩa.” (1 Mose 28:17, 19, shishigbɛ niŋmaa) Ayɛ Betel yɛ je lɛŋ hei srɔtoisrɔtoi. Gbɛtsɔɔmɔ Kuu lɛ sɔmɔɔ yɛ jeŋ fɛɛ nitsumɔhe yitso lɛ yɛ New York State, yɛ U.S.A., ni amɛjɛɔ jɛmɛ amɛkwɛɔ nitsumɔ ni atsuɔ yɛ nitsumɔhe niji srɔtoi lɛ amli lɛ nɔ. Mɛi ni sɔmɔɔ yɛ nitsumɔhe niji lɛ ni feɔ Betel weku lɛ. Amɛji weku lɛɛlɛŋ, ejaakɛ amɛyɛ he kome, amɛfeɔ ekome kɛtsuɔ nii, amɛfeɔ ekome kɛyeɔ nii, ni amɛfeɔ ekome kɛkaseɔ Biblia lɛ.​—Lala 133:1.\nEsoro Betel kwraa, ejaakɛ mɛi ni tsuɔ nii yɛ jɛmɛ lɛ hiɔ shi akɛ weku, ni amɛkɛ amɛhe shãa afɔle amɛhãa mɛi krokomɛi. Mɛi fɛɛ ni sɔmɔɔ yɛ Betel lɛ ji Kristofoi ni ejɔɔ amɛwala nɔ amɛhã Nyɔŋmɔ akɛ amɛbaafee esuɔmɔnaa nii, ni amɛkɛ amɛbe fɛɛ tsuɔ nii koni Maŋtsɛyeli lɛ he nibii lɛ aya hiɛ. (Mateo 6:33) Awooo amɛteŋ mɔ ko mɔ ko nyɔmɔ, shi ahãa amɛ wɔɔhe, niyenii, kɛ shika ni amɛbaanyɛ amɛkɛhé nibii komɛi ni he baahia amɛ. Mɔ fɛɛ mɔ ni yɔɔ Betel lɛ yɛ enitsumɔ; mɛi komɛi tsuɔ nii yɛ ɔfis, mɛi komɛi hoɔ nii, ni mɛi komɛi hu saa he ni ayeɔ nii yɛ lɛ. Mɛi komɛi kalaa woji, mɛi komɛi saa tsũi amli, mɛi komɛi fɔɔ nii ahe, mɛi komɛi kuraa shĩa lɛ, ni mɛi komɛi hu tsuɔ nibii krokomɛi.\nNitsumɔ ni atsuɔ yɛ Betel lɛ yeɔ ebuaa ni anyɛɔ ashiɛɔ Maŋtsɛyeli lɛ he sane lɛ. Oti titri ni ma mɛi fɛɛ ni tsuɔ nii yɛ Betel lɛ ahiɛ ji, ni amɛhã mɛi babaoo ale anɔkwalei ni yɔɔ Biblia lɛ mli lɛ. Akɛ nɔkwɛmɔnɔ lɛ, susumɔ wolo nɛɛ ni ohiɛ lɛ he okwɛ. Gbɛtsɔɔmɔ Kuu lɛ kwɛ ni aŋma. No sɛɛ lɛ, akɛmaje wiemɔ shishitsɔɔmɔ kui ohai abɔ yɛ je lɛŋ hei srɔtoi kɛtsɔ Intanɛt lɛ nɔ. Be ni atsɔɔ shishi agbe naa lɛ, akɛ tsɔji ni kalaa woji oyayaayai kala yɛ Betel nitsumɔhei ni akalaa woji yɛ lɛ, kɛkɛ ni akɛwo meele mli ni akɛmaje asafoi aaafee 120,000 ni yɔɔ jeŋ fɛɛ lɛ. Nitsumɔ ni Betel weku lɛ mli bii lɛ tsuɔ lɛ yeɔ ebuaa ni anyɛɔ atsuɔ nitsumɔ ni he hiaa fe fɛɛ ŋmɛnɛ lɛ, ni ji, sane kpakpa lɛ shiɛmɔ lɛ.​—Marko 13:10.\nMɛɛ nitsumɔ ni he hiaa waa mɛi ni tsuɔ nii yɛ Betel lɛ yeɔ amɛbuaa ni anyɛɔ atsuɔ?\nKɛmaje Mɔ Ko Kɛmaje Mɔ Ko Nɛgbɛ Ji Betel?